《题滕司户虚舟庵和韵》
宋代·程俱

万族同一海，至人乘桴浮。狂风鼓溟壑，安问蜃与鳅。

扰扰堕浊水，蚩蚩守藏舟。其谁善游者，动寂两不侔。

纷纶万境前，了了转处幽。爱君虚舟句，勿逐虚舟求。

徜徉曹掾中，聊作虚舟留。长维五蕴山，亦泳爱水流。

飘摇度夷险，不喜亦不忧。我乃蹇浅人，褊心屡招尤。

君心果空旷，永矣从君游。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。